b'\n_START_ARTICLE_\nRetorta\n_START_PARAGRAPH_\nRetorta je vrsta laboratorijskog posu\xc4\x91a koje je slu\xc5\xbeilo za destilaciju, isparavanje lakoisparljivih teku\xc4\x87ina iz predlo\xc5\xa1ka i provo\xc4\x91enje nekih reakcija. Sastoji se od posude s dugim, spu\xc5\xa1tenim grlom. Grlo ima funkciju zra\xc4\x8dnog hladila. Retorta je danas prakti\xc4\x8dno u potpunosti iza\xc5\xa1la iz uporabe jer su je zamijenili moderni dijelovi aparatura sa standardiziranim bru\xc5\xa1enim grlima, od kojih se mogu izraditi cijele nepropusne aparature otporne na koroziju._NEWLINE_Retorte su najvi\xc5\xa1e koristili alkemi\xc4\x8dari, no i kemi\xc4\x8dari prije izuma modernih hladila, kao \xc5\xa1to su Jabir ibn Hayyan (Geber) (721.-815.), Antoine de Lavoisier (1743.-1794.) i J\xc3\xb6ns Jakob Berzelius (1779.-1848.). Odigrale su va\xc5\xbenu ulogu u ranoj proizvodnji du\xc5\xa1i\xc4\x8dne kiseline.'